laion/Wikipedia-Exotic huggingface dataset:
শ্বেতাভা, কৃষ্ণাভা ও ধূসরাভা

বর্ণতত্ত্ব অনুসারে কোনও রঙের শ্বেতাভা বলতে ঐ রঙের সাথে শ্বেতবর্ণ তথা সাদা রঙের মিশ্রণকে বোঝায়, যা রঙটির আলোকময়তা বাড়ায়। কোনও রঙের কৃষ্ণাভা বলতে ঐ রঙের সাথে কৃষ্ণবর্ণ তথা কালো রঙের মিশ্রণকে বোঝায়, যা রঙটির অন্ধকারাচ্ছন্নতা বাড়ায়। সবশেষে কোনও রঙের ধূসরাভা বলতে ঐ রঙের সাথে ধূসর রঙ মিশ্রিত করলে, অথবা রঙটিতে একই সাথে শ্বেতাভাপ্রদান ও কৃষ্ণাভাপ্রদান করলে (অর্থাৎ একই সাথে সাদা ও কালো রঙ মেশালে) যে মিশ্রণটি পাওয়া যায়, তাকে বোঝায়। ইংরেজি পরিভাষায় শ্বেতাভাকে "টিন্ট" (Tint), কৃষ্ণাভাকে "শেড" (Shade) এবং ধূসরাভাকে "টোন" (Tone) নামে ডাকা হয়। কোনও নিরপেক্ষ রং (যেমন কালো, ধূসর ও সাদা) ও আরেকটি রং মেশালে দ্বিতীয় রংটির বর্ণময়তা (ক্রোমা, Chroma বা কালারফুলনেস, Colourfulness) কমে যায়, তবে সেটির বর্ণস্বাতন্ত্র্য (হিউ, hue) অপরিবর্তিত থাকে। বর্ণস্বাতন্ত্র্য হল সেই বৈশিষ্ট্য যার দ্বারা কোনও রঙকে লাল, সবুজ, নীল, হলুদ বা এগুলির অন্তর্বর্তী কোনও রঙ হিসেবে শনাক্ত ও শ্রেণীবদ্ধ করা যায়। সংযোজী রং প্রতিমানসমূহে রঙিন আলোকরশ্মির মিশ্রণের সময় বর্ণালিগতভাবে ভারসাম্যপূর্ণ লাল, সবুজ ও নীলের (RGB) অবার্ণ মিশ্রণ সবসময় সাদা হয়, ধূসর বা কালো হয় না। যখন একাধিক রঞ্জনকারক পদার্থ (colorant) মেশানো হয়, যেমন তরল রঙের মিশ্রণের মধ্যে রঞ্জক পদার্থ যখন মেশানো হয়, তখন এমন একটি রং উৎপন্ন হয় যার বর্ণময়তা বা সম্পৃক্তি উৎস রঙগুলির চেয়ে কম এবং গাঢ় হয়। ফলে মিশ্ররঙটি ধূসর বা প্রায়-কালো প্রভৃতি নিরপেক্ষ রঙের দিকে এগিয়ে যায়। উজ্জ্বলতা বা শক্তিস্তর কমবেশি করে আলোকে উজ্জ্বল বা অনুজ্জ্বল করা যায়; আর রঙের আলোকময়তা (lightness) কমবেশি করা হয় তার সাথে সাদা, কালো বা পরিপূরক রঙ মিশিয়ে। কোনো কোনো চিত্রশিল্পী ছবি আঁকার সময় বিশুদ্ধ রঙকে গাঢ় করার জন্য তাতে কালো রং মেশান, ফলে ঐ রঙটির একটি কৃষ্ণাভা বা শেড তৈরি হয়। তারা বিশুদ্ধ রঙকে হালকা করার জন্যে সাদা রং মেশান, ফলে রঙটির একটি শ্বেতাভা বা টিন্ট তৈরি হয়। বাস্তবধর্মী চিত্রাঙ্কনের জন্য এ পদ্ধতি উপযুক্ত নয়, কারণ এতে রঙের বর্ণস্বাতন্ত্র্য (হিউ) বদলে যেতে পারে। উদাহরণস্বরূপ- হলুদ, লাল বা কমলা রং গাঢ় করতে কালো মেশালে তা সবুজ বা নীলাভ রং ধারণ করতে পারে। রং গাঢ় করার আরেকটি পদ্ধতি হলো বিপরীত তথা পরিপূরক রঙ মেশানো (যেমন পার্পল-বেগুনির সাথে হলুদাভ সবুজ)। এতে করে কোনোরকম বর্ণস্বাতন্ত্র্য বদল ছাড়াই রঙ দুইটি প্রশমিত হয়ে যায় এবং সংযোজী রং উৎস রঙের চেয়ে বেশি গাঢ় হলে উৎপাদিত রঙও গাঢ় হয়। রং লঘুকরণের সময় সংলগ্ন কোনো রঙের অল্প পরিমাণ মিশিয়ে দিলে মিশ্রণের বর্ণস্বাতন্ত্র্য (হিউ) পুনরায় উৎসের মতো হয়ে যায় (যেমন লাল ও সাদার মিশ্রণে সামান্য কমলা মেশালে তা মিশ্রণের নীল হওয়ার প্রবণতা ঠেকাবে)। ইংরেজি পরিভাষায় শ্বেতাভাকে "টিন্ট" (Tint), কৃষ্ণাভাকে "শেড" (Shade) এবং ধূসরাভাকে "টোন" (Tone) নামে ডাকা হয়। চলতি ইংরেজিতে "শেড" কথাটি দিয়ে কোনও রঙের বিভিন্ন রূপভেদ বোঝাতে পারে (যেমন লালের রূপভেদ), যদিও কারিগরি দৃষ্টিকোণ থেকে সেগুলি হয়তো শ্বেতাভা, কৃষ্ণাভা, ধূসরাভা এমনকি বর্ণস্বাতন্ত্র‍্যের দিক থেকে সূক্ষ্মভাবে ভিন্ন। অন্যদিকে চলতি ইংরেজি "টিন্ট" বলতে রঙের যেকোনো গাঢ় বা হালকা রূপভেদকে বোঝায় (যেমন "টিন্টেড উইন্ডোজ")। Color Theory: An Essential Guide to Color-from Basic Principles to Practical Applications by Patti Mollica, page 17, আইএসবিএন ১-৬০০৫৮-৩০২-৪, 9781600583025 "Definition of SHADE"। www.merriam-webster.com (ইংরেজি ভাষায়)।  "Definition of TINT"। www.merriam-webster.com (ইংরেজি ভাষায়)।
রিয়াল সোসিয়েদাদ

রিয়াল সোসিয়েদাদ দে ফুটবল এস.এ.ডি. (স্পেনীয় উচ্চারণ: [reˈal soθjeˈðað]; সাধারণত রিয়াল সোসিয়েদাদ নামে পরিচিত) হচ্ছে সান সেবাস্তিয়ান ভিত্তিক একটি স্পেনীয় পেশাদার ফুটবল ক্লাব। এই ক্লাবটি বর্তমানে স্পেনের শীর্ষ স্তরের ফুটবল লিগ লা লিগায় খেলে। এই ক্লাবটি ১৯০৯ সালের ৭ই সেপ্টেম্বর তারিখে প্রতিষ্ঠিত হয়েছে। রিয়াল সোসিয়েদাদ তাদের সকল হোম ম্যাচ সান সেবাস্তিয়ানের আনোয়েতা স্টেডিয়ামে খেলে থাকে; যার ধারণক্ষমতা হচ্ছে ৩৯,৫০০। বর্তমানে এই ক্লাবের ম্যানেজারের দায়িত্ব পালন করছেন ইমানোল আলগুয়াসিল এবং সভাপতির দায়িত্ব পালন করছেন হোকিন আপেররিবায়। বর্তমানে স্পেনীয় রক্ষণভাগের খেলোয়াড় মিকেল ওয়ারসাবাল এই ক্লাবের অধিনায়কের দায়িত্ব পালন করছেন। ঘরোয়া ফুটবলে, সেভিয়া এপর্যন্ত ৮টি শিরোপা জয়লাভ করেছে; যার মধ্যে ২টি লা লিগা শিরোপা, ৩টি সেহুন্দা ডিভিশন শিরোপা, ২টি কোপা দেল রে এবং ১টি স্পেনীয় সুপার কাপ শিরোপা রয়েছে। গত শতকের প্রথম দিকে সেন্ট সাবেস্টানে ফুটবল খেলা জনপ্রিয়তা লাভের প্রেক্ষিতে ১৯০৯ সালে সোসিয়েদাদ দে ফুটবল নামে ক্লাবটি প্রতিষ্ঠিত হয়।১৯২৮ সালে শুরু হওয়া লা লিগার প্রতিষ্ঠাকালীন সদস্য এটি।১৯৩১ সালে নাম পরিবর্তন করে Donostia Club de Futbol করা হয়।ক্লাবটি মূলত প্রাইমেরা ও সেগুন্দা ডিভিশনের মধ্যে উঠা-নামা করতে থাকে।১৯৩৯-৪০ মৌসুম থেকে নাম আবার পরিবর্তন করে Sociedad de Fútbol করা হয়।১৯৮১-৮২ ও ১৯৮২-৮৩ দুইবার লা লিগা শিরোপা জিতে রীতিমতো সবাইকে তাক লাগিয়ে দেয়।১৯৮৬-৮৭ মৌসুমে তারা প্রথমবারের মতো কোপা দেল রে জয় করে।২০০৭-০৮ মৌসুমে ৩৮ বছর পর প্রথমবারের মতো অবনমিত হয়।সেগুন্দা ডিভিশনে ৩ বছর থাকার পর ২০১০-১১ মৌসুমে আবার প্রাইমেরা ডিভিশনে ফেরত আসে,যেখানে তারা বর্তমানে বিদ্যমান। লা লিগা: চ্যাম্পিয়ন (২): ১৯৮০–৮১, ১৯৮১–৮২ রানার-আপ (৩): ১৯৭৯–৮০, ১৯৮৭–৮৮, ২০০২–০৩ সেহুন্দা ডিভিশন: চ্যাম্পিয়ন (৩): ১৯৪৮–৪৯, ১৯৬৬–৬৭, ২০০৯–১০ কোপা দেল রে: চ্যাম্পিয়ন (২): ১৯০৯, ১৯৮৬–৮৭ রানার-আপ (৫): ১৯১০, ১৯১৩, ১৯২৮, ১৯৫১, ১৯৮৭–৮৮ স্পেনীয় সুপার কাপ: চ্যাম্পিয়ন (১): ১৯৮২ গিপুস্কোয়া চ্যাম্পিয়নশিপ: চ্যাম্পিয়ন (৬): ১৯১৮–১৯, ১৯২২–২৩, ১৯২৪–২৫, ১৯২৬–২৭, ১৯২৮–২৯, ১৯৩২–৩৩ "Anoeta: bienvenido el fútbol en color" [Anoeta: welcome football in color]। El Diario Vasco (স্পেনীয় ভাষায়)। ৮ সেপ্টেম্বর ২০১৯। সংগ্রহের তারিখ ১৩ সেপ্টেম্বর ২০১৯।  https://www.realsociedad.eus/en/team/squad/Real-Sociedad https://www.worldfootball.net/teams/real-sociedad/2024/2/ "Spain - List of Champions of Norte"। RSSSF। ২১ জানুয়ারি ২০০০। সংগ্রহের তারিখ ৫ মার্চ ২০১৮।  দাপ্তরিক ওয়েবসাইট (স্পেনীয়) (ইংরেজি) (বাস্ক) (ফরাসি) লা লিগায় রিয়াল সোসিয়েদাদ (স্পেনীয়) (ইংরেজি) উয়েফায় রিয়াল সোসিয়েদাদ (স্পেনীয়) (ইংরেজি)
অস্মিত প্যাটেল

অস্মিত প্যাটেল (জন্ম: ১৩ সেপ্টেম্বর, ১৯৭৮) হলেন একজন ভারতীয় অভিনেতা। তিনি হিন্দি চলচ্চিত্রে অভিনয় করে থাকেন। অস্মিত বিগ বস অনুষ্ঠানেও অংশগ্রহণ করেছিলেন। অস্মিত প্যাটেল হলেন অমিত প্যাটেল ও আশা প্যাটেলের পুত্র এবং অভিনেত্রী ও মডেল অমীশা প্যাটেলের ছোটো ভাই। অস্মিতের ঠাকুরদা হলেন মহারাষ্ট্র প্রদেশ কংগ্রেস কমিটির প্রাক্তন সভাপতি আইনজীবী-রাজনীতিবিদ রজনী প্যাটেল। অস্মিত মুম্বইয়ের ক্যাথিড্রাল অ্যান্ড জন কনোন স্কুলে পড়াশোনা করেন। পরে ২০০০ সালে মার্কিন যুক্তরাষ্ট্রের ইউনিভার্সিটি অফ টেক্সাস অ্যাট অস্টিন থেকে ব্যবসায় স্নাতক ডিগ্রি অর্জন করেন। অস্মিত প্যাটেল তার কর্মজীবন শুরু করেন একজন সহকারী পরিচালক হিসেবে। তিনি বিক্রম ভট্টের সঙ্গে তার আপ মুঝে অচ্ছে লগনে লগে (২০০২), আওয়ারা পাগল দিওয়ানা (২০০২), রাজ (২০০২) ও ফুটপাথ (২০০৩) ছবিগুলি নির্মাণে সহায়তা করেন। তার অভিনীত প্রথম ছবিটি ছিল বিক্রম ভট্ট পরিচালিত ইন্তেহা (২০০৩)। ২০০৪ সালে অস্মিত অভিনয় করেন থ্রিলার ছবি মার্ডার-এ। হলিউডে নির্মিত আনফেইথফুল ছবিটি থেকে অনুপ্রাণিত এই ছবিতে তার সঙ্গে অভিনয় করেছিলেন মল্লিকা শেরাওয়াত ও ইমরান হাশমী। এই ছবিটিই তার অভিনীত প্রথম ছবি, যেটি বাণিজ্যিক সাফল্য অর্জন করে। ২০০৫ সালে অস্মিত সোনি রাজদানের থ্রিলার নজর ও একাধিক চলচ্চিত্র-তারকা অভিনীত খালিদ মোহাম্মেদের সিলসিলে ছবিতে অভিনয় করেন। দু’টি ছবিই বক্স অফিসে সাফল্য অর্জনে ব্যর্থ হয়। ২০০৬ সালে তিনি দিল দিয়া হ্যায়, বনারস ও ফাইট ক্লাব – মেম্বারস অনলি ছবিতে মুখ্য ভূমিকায় অভিনয় করেন। ২০০৭ সালে অস্মিত অভিনয় করেন কমেডি ছবি কুদিয়োঁ কা হ্যায় জমানা-তে। এই ছবিতে তাঁর সঙ্গে অভিনয় করেছিলেন মহিমা চৌধুরী ও রেখা। তাঁর অভিনীত পরবর্তী ছবি টস মুক্তি পায় ২০০৯ সালে। অস্মিত ভারতীয় আপাতবাস্তব টেলিভিশন অনুষ্ঠান বিগ বস-এর চতুর্থ মরসুমের অন্যতম ফাইনালিস্ট হিসেবে অংশ নেন। আওয়ারা পাগল দিওয়ানা (২০০২) (দ্বিতীয় সহকারী পরিচালক) আপ মুঝে অচ্ছে লগনে লগে (২০০২) রাজ (২০০২) ফুটপাথ (২০০৩) "My brother Ashmit Patel"। DNA। ২৪ ডিসেম্বর ২০১০ তারিখে মূল থেকে আর্কাইভ করা। সংগ্রহের তারিখ ১৭ নভেম্বর ২০১০।  "Ashmit Patel - Biography"। ChakPak Movies। ২১ জুলাই ২০১২ তারিখে মূল থেকে আর্কাইভ করা। সংগ্রহের তারিখ ২০ নভেম্বর ২০১০।  "Ashmit Patel Biography"। Yahoo! Movies। ১১ ডিসেম্বর ২০১০ তারিখে মূল থেকে আর্কাইভ করা। সংগ্রহের তারিখ ১৭ নভেম্বর ২০১০।  "There's always a first time"। Bollywood Hungama। সংগ্রহের তারিখ ১৭ নভেম্বর ২০১০।  "Box Office 2004"। Box Office India। ১৬ নভেম্বর ২০১০ তারিখে মূল থেকে আর্কাইভ করা। সংগ্রহের তারিখ ১৭ নভেম্বর ২০১০।  "Ashmit denied visa, but it's week of Nazar's release"। Indian Express। সংগ্রহের তারিখ ৫ ডিসেম্বর ২০১০।  "Flops of the Decade: 'Silsilay'"। MSN। ১৫ আগস্ট ২০১১ তারিখে মূল থেকে আর্কাইভ করা। সংগ্রহের তারিখ ৫ ডিসেম্বর ২০১০।  "Photo Feature: Ashmit Patel from Superboy to Superman"। Bollywood Hungama। সংগ্রহের তারিখ ৫ ডিসেম্বর ২০১০।  "New releases: Kudiyon Ka Hai Zamaana"। Indian Express। ৪ অক্টোবর ২০১৩ তারিখে মূল থেকে আর্কাইভ করা। সংগ্রহের তারিখ ৫ ডিসেম্বর ২০১০।  "Ashmit Patel on a comeback trail"। Zoomtv.in। ১৮ মার্চ ২০১২ তারিখে মূল থেকে আর্কাইভ করা। সংগ্রহের তারিখ ৫ ডিসেম্বর ২০১০।  "Ashmit Patel sings his blues"। IBNLive। ১৩ নভেম্বর ২০১০ তারিখে মূল থেকে আর্কাইভ করা। সংগ্রহের তারিখ ৫ ডিসেম্বর ২০১০।  উইকিমিডিয়া কমন্সে অস্মিত প্যাটেল সংক্রান্ত মিডিয়া রয়েছে। ইন্টারনেট মুভি ডেটাবেজে অস্মিত প্যাটেল (ইংরেজি) কইমই-এ অস্মিত প্যাটেল
রূপবান

রূপবান ১৯৬৫ সালে মুক্তিপ্রাপ্ত লোককাহিনী নির্ভর বাংলাদেশী চলচ্চিত্র। ছবিটি রচনা ও পরিচালনা করেছেন সালাউদ্দিন। এতে নাম ভূমিকায় অভিনয় করেন সুজাতা এবং অন্যান্য গুরুত্বপূর্ণ চরিত্রে অভিনয় করেন মনসুর, চন্দনা, সিরাজুল ইসলাম, ইনাম আহমেদ, আনোয়ার হোসেন, সুভাষ দত্ত। সুজাতা - রূপবান, উজীরের বার বছরের বালিকা কন্যা যার সাথে বার দিন বয়সের রাজপুত্রের বিয়ে দিয়ে বনবাসে পাঠানো হয়। মনসুর - রহিম, আঁটকুড়ে বাদশার অনেক সাধনার ফল যাকে বার দিন বয়সে বার বছর বয়সী রূপবানের সাথে বিয়ে দিয়ে বনবাসে পাঠানো হয়। চন্দনা - তাজেল সিরাজুল ইসলাম - একাব্বর বাদশা, আঁটকুড়ে বাদশা এবং পরে রহিম নামে পুত্র সন্তান লাভ করেন। ইনাম আহমেদ - সায়েদ বাদশা আনোয়ার হোসেন - জংলি সরদার তেজেন চক্রবর্তী - উজীর, রূপবানের বাবা তন্দ্রা ইসলাম - রানী, রহিমের মা কাজরী - উজির পত্নী, রূপবানের মা হেলেন - ধাই মা রানু - জ্যোতিষী আকবর - দরবেশ রহিমা - মাসী নুরুল আনাম খাঁ - দাদু আয়াজ - জল্লাদ সুভাষ দত্ত - (অতিথি চরিত্রে) রূপবান চলচ্চিত্রের সঙ্গীত পরিচালনা করেছেন সত্য সাহা। গানের কথা লিখেছেন মাসুদ করিম। এছাড়া ছবিতে "রূপবানের পালা" থেকে প্রচলিত গান ব্যবহৃত হয়। গানে কণ্ঠ দেন আবদুল আলীম, নীনা হামিদ, ইসমত আরা, কুসুম হক, নজমুল হোসেন (শেলী)। ১৯৬৫ সালের বাংলাদেশী চলচ্চিত্রের তালিকা আলম, দেওয়ান মাহবুবুল (৮ ডিসেম্বর ২০১৩)। "বাংলা চলচ্চিত্রের উত্থানে 'রূপবান'"। বাংলা মুভি ডেটাবেজ। সংগ্রহের তারিখ ১৫ আগস্ট ২০১৭।  মারিয়া, শান্তা (১৪ এপ্রিল ২০১৪)। "বাঙালির প্রাণের ছবি"। বিডিনিউজ টোয়েন্টিফোর ডটকম। ২০ সেপ্টেম্বর ২০১৭ তারিখে মূল থেকে আর্কাইভ করা। সংগ্রহের তারিখ ১৫ আগস্ট ২০১৭।  লিয়াকত হোসেন খোকন (২৬ ফেব্রুয়ারি, ২০১২)। "কিং ব দ ন্তি : রূপবান কন্যা সুজাতা"। দৈনিক আমার দেশ। জামান, মাহমুদ (২৭ ফেব্রুয়ারি ২০১৪)। "রূপবান খ্যাত বাংলা সিনেমার নায়িকা তাজেল"। সাম্প্রতিক দেশকাল। ৬ মার্চ ২০১৪ তারিখে মূল থেকে আর্কাইভ করা। সংগ্রহের তারিখ ১৫ আগস্ট ২০১৭।  "সিনেমায় বাঙ্গালি সংস্কৃতি: রুপবান থেকে খায়রুন সুন্দরী"। ঢাকাটাইমস। ১৪ এপ্রিল ২০১৫। ১৫ এপ্রিল ২০১৮ তারিখে মূল থেকে আর্কাইভ করা। সংগ্রহের তারিখ ১৫ আগস্ট ২০১৭।  ইন্টারনেট মুভি ডেটাবেজে রূপবান (ইংরেজি) বাংলা মুভি ডেটাবেজে রূপবান
সেহুন্দা দিভিসিওন

সেহুন্দা দিভিসিওন কে লা লীগা ২ ও বলা হয়।এটি স্পেনের ফুটবল লীগ পদ্ধতির ২ স্তর।এই স্তর থেকে প্রথম দিকের ৩টি দল লা লীগায় যায় (১ টি যায় প্লে অফ খেলে) এবং ওই স্তর থেকে নিচের ৩ টি দল এই স্তরে নেমে যায়। ১৯২৯ সালে সর্বপ্রথম লীগটি চালু করা হয়। বর্তমান নিয়ম অনুসারে ২২ টি দল একে অপরের সাথে হোম-এওয়ে ভিত্তিতে খেলে।তা থেকে ৩ টি দল লা লিগায় খেলার সুযোগ পায়।প্রথম দুটি দল সরাসরি সুযোগ পেলেও ৩ নাম্বার জায়গাটির জন্য ৩-৬ স্থানে থাকা দলগুলো নিজেদের মধ্যে প্লে-অফ ভিত্তিতে মোকাবেলা করে।নিচের দিকের ৪ টি দল প্রিমেরা ফেডারেশনে নেমে যায়। "সংরক্ষণাগারভুক্ত অনুলিপি"। ২৭ নভেম্বর ২০১০ তারিখে মূল থেকে আর্কাইভ করা। সংগ্রহের তারিখ ১৬ আগস্ট ২০১৭।
মাধবী (অভিনেত্রী)

মাধবী একজন সাবেক ভারতীয় চলচ্চিত্র অভিনেত্রী যিনি সত্তরের দশকের মাঝখানদিকে তেলুগু ভাষার চলচ্চিত্রে অভিনয়ের মাধ্যমে তার কর্মজীবন শুরু করেন। তার জন্ম হায়দ্রাবাদে ১৯৬২ সালের ১৪ সেপ্টেম্বর হয়েছিল। মাধবী তামিল, কন্নড়, মালয়ালম এবং হিন্দি ভাষার চলচ্চিত্রেও কাজ করেছেন। পরিচালক দশরী নারায়ণ রাও তার তেলুগু ভাষার চলচ্চিত্র থুরপু পাদামারা (১৯৭৬) এ মাধবীকে অভিনয় করার সুযোগ করে দেন একটি উঠতি বয়সী তরুণীর চরিত্রে। এই চলচ্চিত্রটি ছিলো ১৯৭৫ এর তামিল চলচ্চিত্র অপূর্ব রাগাঙ্গাল এর পুনঃনির্মাণ, তামিল চলচ্চিত্রটির মত থুরপু পাদামারাও ব্যবসা-সফলতা পেয়েছিলো। মাধবী সেসময়কার তেলুগু চলচ্চিত্র শিল্পের জনপ্রিয় নায়ক চিরঞ্জীবীর সঙ্গে কাজ করার সুযোগ পেয়ে যান। তার সঙ্গে অভিনয় করা মাধবীর প্রথম চলচ্চিত্র ছিলো ইন্তলো রামাইয়া ভিদিলো কৃষ্ণানাইয়া যেটি ১৯৮২ সালে মুক্তি পেয়েছিলো। কৈলাস বলচন্দ যিনি মূলত তামিল ভাষার সিনেমা বানান, ১৯৭৮ সালে মারো চারিত্রা নামে একটি রোমান্টিক তেলুগু সিনেমা তৈরি করেন যেটাতে কমল হাসান এবং সারিতা মুখ্য চরিত্রে ছিলেন এবং মাধবী এক বিশেষ গুরুত্বপূর্ণ চরিত্রে অভিনয়ের সুযোগ পান। এই চলচ্চিত্রের হিন্দি পুনঃনির্মাণ পরিচালক বলচন্দ নিজেই করেন এবং ১৯৮১ সালে এক দুজে কে লিয়ে নামে মুক্তি দেন এবং ওখানেও মাধবী মারো চারিত্রার মত একই ধরনের চরিত্রে অভিনয় করেন আর এই চলচ্চিত্রটিই হয়ে দাঁড়ায় মাধবী অভিনীত প্রথম হিন্দি চলচ্চিত্র। "Madhavi Biography"। ১৫ জানুয়ারি ২০১৮ তারিখে মূল থেকে আর্কাইভ করা। সংগ্রহের তারিখ ১৬ আগস্ট ২০১৭।  "সংরক্ষণাগারভুক্ত অনুলিপি"। ১৫ আগস্ট ২০১৭ তারিখে মূল থেকে আর্কাইভ করা। সংগ্রহের তারিখ ১৬ আগস্ট ২০১৭।  উইকিমিডিয়া কমন্সে মাধবী (অভিনেত্রী) সংক্রান্ত মিডিয়া রয়েছে। Official website ইন্টারনেট মুভি ডেটাবেজে Madhavi (ইংরেজি)
সুন্দররজন পদ্মনবন

এস পদ্মনবন ভারতের সামরিক বাহিনীর একজন জেনারেল ছিলেন। তিনি ১৯৪০ সালের ৫ই ডিসেম্বর জন্মগ্রহণ করেন এবং রাষ্ট্রীয় ভারতীয় সামরিক মহাবিদ্যালয়ে পড়া শেষে ১৯৫৬ সালে জাতীয় প্রতিরক্ষা বিদ্যায়তনে যোগ দিয়ে তিন বছরের মাথায় গোলন্দাজ শাখায় অফিসার পদ লাভ করেন। পদ্মনবন ১৯৮৮ থেকে ১৯৯১ সাল পর্যন্ত একটি ব্রিগেডের অধিনায়কত্ব, মার্চ ১৯৯১ থেকে আগস্ট ১৯৯২ পর্যন্ত একটি পদাতিক ডিভিশনের অধিনায়কত্ব করেন। তিনি ১৯৯২ এর সেপ্টেম্বর থেকে ১৯৯৩ সালের জুন পর্যন্ত ৩য় কোরের প্রধান স্টাফ কর্মকর্তা ছিলেন। লেফটেন্যান্ট জেনারেল পদে পদোন্নতি পেয়ে তিনি পঞ্চদশ কোরের কমান্ডার হয়েছিলেন। "Lt. Gen. Padmanabhan, new Army Chief"। The Hindu। ২০০০-০৮-০২। সংগ্রহের তারিখ ২০০৯-০৪-২৬।  "সংরক্ষণাগারভুক্ত অনুলিপি"। ২০১৩-১২-২৪ তারিখে মূল থেকে আর্কাইভ করা। সংগ্রহের তারিখ ২০১৭-০৮-১৬।  "সংরক্ষণাগারভুক্ত অনুলিপি"। ৬ মার্চ ২০১৪ তারিখে মূল থেকে আর্কাইভ করা। সংগ্রহের তারিখ ১৬ আগস্ট ২০১৭।
মসাগ্রাম

মসাগ্রাম (ইংরেজি: Masagram) হল ভারতের পশ্চিমবঙ্গ রাজ্যের পূর্ব বর্ধমান জেলার বর্ধমান সদর দক্ষিণ মহকুমার জামালপুর ব্লকের আজহাপুর গ্রাম পঞ্চায়েতের অন্তর্গত একটি শহর। মসাগ্রাম থেকে প্রথম চন্দ্রগুপ্তের একটি মুদ্রা আবিষ্কৃত হয়েছে, যা বর্তমানে বঙ্গীয় সাহিত্য পরিষদে সংরক্ষিত রয়েছে। মসাগ্রাম ২৩°০৮′১৮″ উত্তর ৮৮°০১′৫১″ পূর্ব﻿ / ﻿২৩.১৩৮৩৮৬৮° উত্তর ৮৮.০৩০৭০০৭° পূর্ব﻿ / 23.1383868; 88.0307007 এ অবস্থিত। এটি দামোদর নদীর তীরে অবস্থিত।এটি পালসিট থেকে প্রায় ৭ কিলোমিটার (৪.৩ মাইল) দক্ষিণে এবং শক্তিগড় থেকে ১২ কিলোমিটার (৭.৫ মাইল) দূরে অবস্থিত। মসাগ্রাম ৪৩১০ জনসংখ্যার সাথে জামালপুর ব্লকের ১২ তম জনসংখ্যাবিশিষ্ট গ্রাম, যা ভারতের পশ্চিমবঙ্গের পূর্ব বর্ধমান জেলায় অবস্থিত।মসাগ্রাম গ্রামের মোট ভৌগোলিক এলাকা ৩.৮২ বর্গ কিলোমিটার এবং এটি ব্লকের এলাকায় ১৬ তম বৃহত্তম গ্রাম।গ্রামের জনসংখ্যা ঘনত্ব প্রতি কিলোমিটারে ১১২৮ জন। বর্ধমান জংশন রেল স্টেশন থেকে মসাগ্রাম রেলওয়ে স্টেশন ২৩ কিলোমিটার (১৪ মাইল) এবং হাওড়া-বর্ধমান কর্ড লাইনে হাওড়া জংশন রেলওয়ে স্টেশন থেকে ৭২ কিলোমিটার (৪৫ মাইল) দূরে অবস্থিত। এটি বাঁকুড়া-মসাগ্রাম লাইনের নির্মানস শেষে একটি টার্মিনা্ল স্টেশন (নির্মাণাধীন) হবে। এটি এনএইচ ১৯-এ অবস্থিত এবং একটি রাস্তা মেমারীতে গ্র্যান্ড ট্রাঙ্ক রোডের পরিণত হয়। রাখালদাস বন্দ্যোপাধ্যায়, বাঙ্গালার ইতিহাস, দে'জ পাবলিশিং, কলকাতা-৭৩, আইএসবিএন ৯৭৮-৮১-২৯৫-০৭৯১-৪, পৃষ্ঠাঃ ৩২ "Masagram"। সংগ্রহের তারিখ ২০০৯-০৮-২২।  "Masagram Village"। [স্থায়ীভাবে অকার্যকর সংযোগ] Eastern Railway local time table Eastern Railway Time Table. "Bankura Damodar Rail to roll again from 14th Jan"। ২০০৮-০৫-১৬ তারিখে মূল থেকে আর্কাইভ করা। সংগ্রহের তারিখ ২০০৯-০৮-২২।
বেলজীয় প্রথম বিভাগ এ

বেলজীয় প্রথম বিভাগ এ হলো বেলজিয়াম ফুটবল লিগের সর্বোচ্চ স্তর।১৮৯৫ সালে শুরু হওয়া লিগটি ২০১৫-১৬ মৌসুমে এর নাম পরিবর্তন করে দেয়া হয় বেলজিয়াম প্রো লিগ (স্পন্সরশীপ কারণে জুপিলার প্রো লিগ ও বলা হয়। ডাচ উচ্চারণ [ˈʒypilɛr ˈproː ˈlik])। উন্নতি- আবনমন পদ্ধতিতে ১৬টি দল এতে প্রতিযোগিতা করে। লিগটির বর্তমান স্পন্সর Anheuser-Busch InBev জুপিলার বিয়ার প্রস্তুতকারী প্রতিষ্ঠান। এই পর্যন্ত ৭৫ টি ক্লাব এই লিগে প্রতিযোগিতা করেছে।তাদের মধ্যে ১৫ টি ক্লাব শিরোপা জয় করতে পেরেছে।সবচেয়ে সফল ক্লাব এন্ডারলেক্ট। ১৮৯৫ সালে ৭টি দল নিয়ে চ্যাম্পিয়নশিপ কাপ নামে লিগটি শুরু হয়।প্রথম কয়েক মৌসুম দ্বিতীয় কোনো লিগ ছিলো না বিধায় কোনো অবনমন পদ্ধতি ও ছিলো না।১৮৯৮-৯৯ মৌসুমে ২ টি লিগ করার ফলে পদ্ধতিটা চালু করা হয়।যদিও ১৯০০-০১ মৌসুমে সেটি বন্ধ রেখে পরের বছর থেকে আবার চালু করা হয়।পরবর্তীতে দল সংখ্যা ও প্রতিযোগিতার নিয়ম অনেক বার পরিবর্তিত হয়।মাঝে বিশ্বযুদ্ধের জন্য কয়েকবছর খেলা বন্ধ থাকে।লিগের নামও কয়েক বার পরিবর্তন হয়।সর্বশেষ ২০১৬ থেকে এর নাম বেলজিয়ান প্রথম বিভাগ এ ১৮৯৫–১৯০৪: চ্যাম্পিয়নশিপ কাপ ১৯০৪–১৯২৬: ফার্স্ট ডিভিশন ১৯২৬–১৯৫২: ডিভিশন অফ অনার ১৯৫৩-২০১৬: ফার্স্ট ডিভিশন ২০১৬-: ফার্স্ট ডিভিশন এ বর্তমান নিয়ম অনুসারে ১৬ টি ক্লাব প্রত্যেকটির সাথে হোম-এওয়ে ভিত্তিতে মোট ৩০ টি ম্যাচ খেলে।প্রতি ম্যাচ জয়ের জন্য ৩ ও ড্র‍য়ের জন্য ১ পয়েন্ট দেয়া হয়।নিয়মিত মৌসুম শেষে পয়েন্ট তালিকার শীর্ষ ৬ দল চ্যাম্পিয়নশিপ প্লে-অফ খেলে।প্রত্যেকটি দল সবার সাথে ১ টি করে খেলার পরে তালিকার ১ম দলটি বিজয়ী হয়।অবনমনের ক্ষেত্রেও নিচের দলগুলোও প্লে অফ খেলে।যেখান থেকে ১ টি দলের অবনমন ঘটে।
কে হতে চায় কোটিপতি?

কে হতে চায় কোটিপতি? হল যুক্তরাজ্যের গেম শো হু ওয়ান্টস টু বি এ মিলিয়নেয়ার?-এর উপর ভিত্তি করে তৈরি একটি বাংলাদেশী গেম শো। অনুষ্ঠানটি ১০ জুলাই ২০১১ সালে শুরু হয়। অনুষ্ঠানটি দেশ টিভিতে প্রচারিত হয়।এতে উপস্থাপনা করেন আসাদুজ্জামান নূর। এটির মোট ৫২টি পর্ব প্রচারিত হয়। এটি প্রযোজনা করে ডেল্টা বে বাংলাদেশ এবং ডেল্টা বে ছিল বাংলাদেশে জন্য এই অনুষ্ঠানের অফিসিয়াল লাইসেন্সধারী। এই অনুষ্ঠানে বেশ কিছু উল্লেখযোগ্য তারকা অংশ নেন। "'কে হতে চায় কোটিপতি' এবার বাংলাদেশে"। banglanews24.com। ১৫ ফেব্রুয়ারি ২০১১। সংগ্রহের তারিখ ১৭ অক্টোবর ২০২১।  "বাংলাদেশে 'কে হতে চায় কোটিপতি'?"। ডয়চে ভেলে। ৪ জুন ২০১১। সংগ্রহের তারিখ ১৭ অক্টোবর ২০২১।
বাদশাহ আব্দুলআজিজ আন্তর্জাতিক বিমানবন্দর

বাদশাহ আব্দুলাজিজ আন্তর্জাতিক বিমানবন্দর (KAIA) (আরবি: مطار الملك عبدالعزيز الدولي) (আইএটিএ: JED, আইসিএও: OEJN) জেদ্দা থেকে ১৯ কি.মি. উত্তরে অবস্থিত একটি বিমানবন্দর। এর নামকরণ করা হয় বাদশাহ আবদুলাজিজ আল সৌদের নামে। এটি ১৯৮১ সালে উদ্বোধন করা হয়, যা সৌদি আরবের সবচেয়ে ব্যস্ত ও তৃতীয় বৃহত্তম বিমানবন্দর। এটি মূলত হজ্জ টার্মিনাল নামে পরিচিত এবং একসাথে ৮০,০০০ যাত্রীকে পরিচালনা করতে সক্ষম। "pagenotfound" (পিডিএফ)। gaca.gov.sa। ৩ ফেব্রুয়ারি ২০১৪ তারিখে মূল (পিডিএফ) থেকে আর্কাইভ করা। সংগ্রহের তারিখ ১৬ আগস্ট ২০১৭।  "King Abdulaziz International airport – Economic and social impact"। Ecquants। ২৫ ডিসেম্বর ২০১৮ তারিখে মূল থেকে আর্কাইভ করা। সংগ্রহের তারিখ ৭ সেপ্টেম্বর ২০১৩।  উইকিমিডিয়া কমন্সে বাদশাহ আব্দুলআজিজ আন্তর্জাতিক বিমানবন্দর সংক্রান্ত মিডিয়া রয়েছে। OEJN সম্পর্কিত বিমানবন্দর তথ্যাদি - ওয়ার্ল্ড এ্যারো ডাটাSource: ডিএএফআইএফ. গ্রেট সার্কেল ম্যাপার-এ OEJN সম্পর্কিত বিমানবন্দর তথ্যাদি। Source: ডিএএফআইএফ. OEJN-এর আবহাওয়া তথ্য - NOAA/NWS JED-এর দুর্ঘটনার ইতিহাস - এভিয়েশন সেফটি নেটওয়ার্ক টেমপ্লেট:সৌদি আরবের বিমানবন্দর
ল্য মোঁদ (সংবাদপত্র)

ল্য মোঁদ (ফরাসি: Le Monde) (বাংলায় পৃথিবী) একটি ফরাসি সন্ধ্যাকালীন দৈনিক পত্রিকা। ২০০৪ সালের তথ্য অনুযায়ী এটির গ্রাহকসংখ্যা সাড়ে তিন লক্ষেরও বেশি। এটি প্রধানতম ফরাসি দৈনিক পত্রিকা। উবের ব্যভ-মেরি জেনারেল শার্ল দ্য গোলের অনুরোধে এই পত্রিকাটি প্রকাশ করা শুরু করেন। দ্বিতীয় বিশ্বযুদ্ধকালীন ল্য তঁ পত্রিকার উত্তরসূরী হিসেবে এর যাত্রা শুরু হয়। ১৯৪৪ সালের ১৯শে ডিসেম্বর এর প্রথম সংখ্যা প্রকাশিত হয়। ১৯৯৫ সালের ১৯শে ডিসেম্বর থেকে এটি ইন্টারনেটে পাওয়া যাচ্ছে। এর বর্তমান প্রকাশক গ্রুপ ল্য মোঁদ। পত্রিকাটির প্রধান সম্পাদক (rédacteur en chef রেদাক্তর অঁ শেফ) হলেন প্রখ্যাত রাজনৈতিক কার্টুনিস্ট জেরার কুর্তোয়া।
ফুলবাড়ি

ফুলবাড়ি ভারতের পশ্চিমবঙ্গ রাজ্যের জলপাইগুড়ি জেলার রাজগঞ্জ সমষ্টি উন্নয়ন ব্লকের ভারত-বাংলাদেশ সীমান্তে যানবাহন এবং জনগণের জন্য একটি সড়ক সীমানা এবং একটি প্রস্তাবিত পৌরসভা। ভারত-বাংলাদেশ সীমান্ত অতিক্রম করে বাংলাদেশে ফুলবাড়ির বিপরীতে রয়েছে বাংলাবান্ধা ইউনিয়ন। ভারতে ফুলবাড়ি এবং বাংলাদেশের বাংলাবান্ধার মধ্যে যানবাহনগুলির সীমান্ত অতিক্রম শুরু হয় ২০১১ সালের জানুয়ারিতে। এর আগে, সীমান্তের মধ্যে নেপাল-বাংলাদেশ ট্রানজিট ১৯৯৭ সালে সীমিতভাবে শুরু করে। উভয় পক্ষের পণ্যদ্রব্য ট্রাক সীমান্ত অতিক্রম করে এবং অন্য দেশে গুদামে পণ্য আনলোড করে। ভারতের অর্থমন্ত্রী প্রণব মুখোপাধ্যায় এবং বাংলাদেশ কৃষি মন্ত্রী মতিয়া চৌধুরী উদ্বোধনী অনুষ্ঠানে উপস্থিত ছিলেন। এই স্থলবন্দরটি বাংলাদেশের এবং ভারতের মধ্যে মানুষের চলাচলের জন্যও ব্যবহার করা যেতে পারে। সীমান্তে যথাযথ সুবিধা নেই এবং ফুলবাড়ি ও ভারত-নেপাল সীমান্তের সড়কের অবস্থা সম্পর্কে অভিযোগ রয়েছে। ভারত নেপালের চেকপোস্টে অবস্থিত কাঁকরভিটা স্থল বন্দর থেকে ৪২ কিলোমিটার (২৬ মা) সড়কটি উন্নত করতে পদক্ষেপ গ্রহণ করেছে, যেখানে নেপালী চেক-পোস্ট অবস্থিত, জাতীয় সড়ক ৩১ সি থেকে মেচি নদী এবং রাজ্য মহাসড়ক ১২-এ ফুলবাড়ি সীমান্ত পোস্টে অবস্থিত। "Banglabandha land port opens today"। The Daily Star (ইংরেজি ভাষায়)। ২২ জানুয়ারি ২০১১। সংগ্রহের তারিখ ৭ মে ২০১৭।  "India, Bangladesh open new land port to boost trade - The Economic Times"। The Economic Times। সংগ্রহের তারিখ ৭ মে ২০১৭।  "India, Bangladesh open a new land port connecting Phulbari, Banglabandha"। banglanews24.com। ১৮ ফেব্রুয়ারি ২০১৬। সংগ্রহের তারিখ ৮ মে ২০১৭।  "Banglabandha port prospects dim"। Priyo Internet Life, 3 August 2011। ২৪ ২ এপ্রিল ০১২ তারিখে মূল থেকে আর্কাইভ করা। সংগ্রহের তারিখ 28 December 2011।  এখানে তারিখের মান পরীক্ষা করুন: |আর্কাইভের-তারিখ= (সাহায্য) "Priority Investment - India" (পিডিএফ)। ২০ জুন ২০১৩ তারিখে মূল (পিডিএফ) থেকে আর্কাইভ করা। সংগ্রহের তারিখ ২৮ ডিসেম্বর ২০১১।
ফিজেট স্পিনার

ফিজেট স্পিনার বা ফ্রিজেট স্পিনার একটি জনপ্রিয় খেলনা। আঙুলের মাথায় কেন্দ্র রেখে এই খেলনাটাকে ঘুরাতে হয়, সাথে সাথে আঙুলের ওপর এর ব্যালেন্সের দিকে খেয়াল রাখতে হয় ফিজেট। অনেক স্পিনারে ইউএসবি কেবলের সাহায্যে চার্র্জ দেয়ার ব্যবস্থা থাকে, থাকে ত্রিমাত্রিক নকশা। স্পিনার একটি ছোট বল বিয়ারিং ডিভাইস যেটি ব্যবহারকারীরা তার আঙুলের মধ্যে ঘোরাতে পারে। ব্যবহারকারীদের অভিজ্ঞতা অনুযায়ী, এই খেলনার গতি একটি মনোরম সংবেদী অভিজ্ঞতা প্রদান করে থাকে। স্নায়বিক শক্তি বা মানসিক চাপ এবং মনযোগী হতে এ খেলনা সাহায্য করে বলে অনেকের দাবি। ফিজেট স্পিনার প্লাস্টিক, ব্রাস, স্টেইনলেস স্টিল, টাইটেনিয়াম এবং কপারসহ নানা উপাদানে তৈরি করা হয়। এই খেলনা ১৯৯৩ সালে উদ্ভাবন করা হয়। ফিজেট স্পিনার মনোযোগ ঘাটতি, উদ্বেগ এবং অটিজম এর মতো সমস্যাগুলোর প্রতিষেধক হিসেবে কাজ করে থাকে। ফিজেট স্পিনারের সবচেয়ে বড় যে সুবিধার কথা বলা হয় তা হল- অটিজম আক্রান্ত শিশুদের এই স্পিনার ব্যবহারে যথেষ্ট উপকার পাওয়া যায়। তবে ফিজেট স্পিনার দিয়ে অটিস্টিক শিশুদের ব্যায়ামের পরিবর্তে সাহায্য করে এমন কোনো বিজ্ঞানসম্মত কোনো প্রমাণ পাওয়া যায়নি। তবে এই দাবির প্রচুর বিপরীত মতামতও রয়েছে। ফিজেট স্পিনার মারাত্নক আসক্তি তৈরী করে অনেক ব্যবহারকারী ও অভিভাবকরা এর ব্যবহার নিয়ে উদ্বিগ্ন। ফিজেট স্পিনারকে ঘিরে সবচেয়ে বেশি বিতর্কের কারণ বিশ্বের অনেক দেশের প্রচুর স্কুল তাদের ক্লাসরুম থেকে ফিজেট স্পিনার নিষিদ্ধ করে দিয়েছে। https://www.livescience.com/58916-fidget-spinner-faq.html উইকিমিডিয়া কমন্সে ফিজেট স্পিনার সংক্রান্ত মিডিয়া রয়েছে।
এসএন ২০০৬জিওয়াই

এসএন ২০০৬জিওয়াই প্রচণ্ড শক্তিশালী একটি অতি নবতারা যা ২০০৬ সালের ১৮ সেপ্টেম্বরের দিকে আবিষ্কৃত হয়। এটি আবিষ্কার করেছিলেন আর. কুইম্বি এবং পি. মণ্ডল। আবিষ্কারের পর চন্দ্র এক্স-রশ্মি মানমন্দির থেকে একে গভীরভাবে পর্যবেক্ষণ করা শুরু হয়। এছাড়া লিক মানমন্দির সহ আরও কিছু স্থান থেকে পর্যবেক্ষণের কাজ চলতে থাকে। ২০০৭ সালের ৭ মে তারিখে নাসা এবং অন্যান্য আরও কিছু জ্যোতির্বিজ্ঞানী প্রথমবারের মত এই অতি নবতারার বিস্তারিত তথ্য প্রকাশ করে। গবেষণা লব্ধ এই তথ্য থেকে জানা যায়, এই অতি নবতারাটি এখন পর্যন্ত পর্যবেক্ষণকৃত উজ্জ্বলতম নাক্ষত্রিক বিস্ফোরণ। Supernovae list, accessed May 8, 2007 NASA's Chandra Sees Brightest Supernova Ever ওয়েব্যাক মেশিনে আর্কাইভকৃত ৫ জুলাই ২০১৭ তারিখে, NASA Press Release on the Discovery, May 7, 2007 NASA's Chandra Sees Brightest Supernova Ever ওয়েব্যাক মেশিনে আর্কাইভকৃত ৫ জুলাই ২০১৭ তারিখে Workshop on First Stars III website (upcoming conference, links to prior papers) Giant exploding star outshines previous supernovas (CNN.com) Space.com article on SN 2006gy. Star dies in brightest supernova, BBC, Tuesday, 8 May 2007, 03:35 GMT
কলা (দ্ব্যর্থতা নিরসন)

কলা বলতে নিম্নলিখিত বিষয়গুলোকে বুঝায়: কলা (ফল) - কাঁচকলা (ফল) (Plantain) হল কলা পরিবারের সদস্য। কলা (শরীরবিজ্ঞান) কলা (বিষয়) - শিক্ষাসম্পর্কিত বিষয়ধারা আর্টস, যেমন চারু কলা, ফলিত কলা, ললিত কলা ইত্যাদি। কলা (নৈপুণ্য) (শিল্প) - দক্ষতা গুণ। কলা - চাঁদের ৩০ অংশের ১টি বা এক ফালি চাঁদ। কলা (কোণ পরিমাপ একক) - এক অংশের ৬০ ভাগের এক ভাগ কলা। এটি একটি দ্ব্যর্থতা নিরসনকারী পাতা। এই পাতার শিরোনামের সাথে মিল আছে, এরকম একাধিক নিবন্ধের তালিকা এখানে দেয়া হয়েছে। আপনি যদি একটি অভ্যন্তরীণ সংযোগে (লিংকে) ক্লিক করে এখানে এসে থাকেন, তাহলে আপনি চাইলে সেই সংযোগটি পরিবর্তন করে উদ্দিষ্ট নিবন্ধে সরাসরি নির্দেশ করতে পারেন।